
Sue MacKay

bor med sin mann på New Zealand i naturskjønne omgivelser, med havet på den ene siden og skogen og fuglene bak huset. Det er den perfekte settingen for å invitere venner til middag, gå tur i åsene eller padle kajakk i bukten – og selvfølgelig skrive historier.

 




Denne historien er tilegnet Raro-jentene Vicki, Lenore, Joy og Kerry. Gode venner å tilbringe ferien med på Raratonga – sammen med ektemennene våre




1

«Kan Alyssa Cook vennligst komme til innsjekkingsskranken?» lød det over høyttaleranlegget på Nelson Airport.

Alyssa satte kursen mot den andre siden av rommet. Forhåpentligvis betydde dette at flyet hennes til Rarotonga var ordnet. Forsinkelsen her betydde at hun kom til å gå glipp av flyet fra Auckland til Rarotonga, men hun krysset fingrene for at det var et ledig sete på det neste.

«Hei, jeg er Alyssa.»

Kvinnen bak skranken så stresset ut. Flyselskapet hadde mange irriterte passasjerer fordi en av pilotene på Nelson-Auckland-flyet ikke hadde møtt på jobb, og det hadde vært problemer med å få tak i en avløser.

«Bra. Du er sikkert klar over at du ikke kommer til å rekke flyet ditt fra Auckland, men vi har satt deg på et fly senere på ettermiddagen. Du kommer ikke til Raro før rundt ti i kveld, lokal tid.»

«Det betyr en hel dag på flyplassen.» Det var ikke så mye hun kunne gjøre med det, og i det minste ville hun få reise videre i dag og ikke gå glipp av for mye av det jentene hadde planlagt. «Takk for at du ordnet det for meg. Det setter jeg virkelig pris på. Enda hyggeligere at du ringte meg og ikke bare sendte en SMS.»

Kvinnens skuldre sank, og et lite smil kom til syne. «Takk for at du ikke bet hodet av meg.»

«Det er neppe din feil at dette har skjedd.»

Hvis hun bare kunne få seg litt søvn på et komfortabelt sted, men det var usannsynlig. Hun hadde sluttet på hjerteavdelingen etter et dobbeltskift for to og en halv time siden, skyndt seg hjem for å dusje og hente utstyret sitt, og tenkt at hun skulle sove på flyet til Rarotonga. Det kunne fortsatt skje, bare mye senere enn planlagt.

«Du skal gå om bord på flyet ditt om noen minutter», sa kvinnen til henne.

«Da sender jeg noen meldinger nå.»

To andre sykepleiere fra sykehuset i Nelson der hun jobbet, hadde overnattet i Auckland. De kom til å lure på hvorfor hun ikke dukket opp på flyet de skulle ta til Rarotonga. Hun kom til å gå glipp av festen med noen av jentene i kveld. Gudskjelov var det fortsatt flere dager til bryllupet de skulle i.

*

Da hun endelig så ned på den godt opplyste rullebanen på Rarotonga flyplass, hadde hun mistet tellingen på hvor mange timer det hadde gått siden hun forlot Nelson. Endelig var hun fremme. Hun hadde klart det. Nå kunne moroa virkelig begynne.

Men det hun ønsket seg aller mest, var en varm dusj etterfulgt av en kald drink ved bassenget på hotellet hun bodde på sammen med de andre fra jobben. Til tross for at hun var utslitt, ville hun ikke være klar for å sove på en liten stund. Det føltes godt å være på ferie for første gang på en evighet, og å legge seg i sengen var ikke den beste måten å starte et avbrekk fra presset i jobben som sjefssykepleier på hjerteavdelingen på. En lege og en sykepleier fra samme avdeling, som var nære venner, skulle gifte seg på stranden. Og enda bedre, hun skulle være her i fjorten dager. Fjorten dager uten noe annet å gjøre enn å slappe av og kose seg.

Flyet landet og hun sjekket telefonen. Der fant hun et bilde av det lykkelige paret Collette og Jamie på stranden utenfor hotellet, der de lo seg skakke mens en av dem tok bildet.

Alyssa ble et øyeblikk misunnelig. Da hun hadde giftet seg etter en virvelvindromanse, hadde det foregått på et rådhus med to andre par og den kommende ektemannens foreldre som vitner til vielsen, etterfulgt av et måltid på en lokal restaurant. Hun hadde vært utrolig lykkelig, til tross for blikkene fra svigerforeldrene. Disse to hadde familie og venner med seg til feiringen på et idyllisk sted. Hun ønsket dem alt godt og et lykkeligere og mer langvarig ekteskap enn det hun selv hadde opplevd. Jamie og Collette hadde ikke forhastet seg med å gifte seg, og i motsetning til henne hadde de tatt seg tid til å bli skikkelig kjent med hverandre. Selv ble hun separert ett år senere, etter litt bitterhet på slutten.

«Neste», ropte betjenten bak skranken.

Alyssa trådte frem.

«Velkommen til Rarotonga», sa kvinnen mens hun stemplet Alyssas pass.

«Takk skal du ha.» Nå som hun var kommet gjennom sperringene, gledet hun seg til å komme i gang. Det gjorde vondt i ryggen da hun løftet kofferten av karusellen. Hun hadde sittet for mye på flyplasser og i fly. En lang spasertur ville hjelpe, men ikke i kveld når hun ikke visste noe om området.

En kvinne i en blå og hvit blomstret kjole ønsket passasjerene velkommen da de kom ut i ankomsthallen under åpen himmel. «Hvor er leiebilkontoret?» spurte Alyssa. Hun foretrakk å være uavhengig og hadde bestilt en bil som hun og venninnene kunne kjøre rundt i, selv om det gikk busser hvert trettiende minutt og det bare tok en time å kjøre rundt øya.

«Det kommer an på hvilket selskap du bruker. Det ene er åpent, det andre stengte etter at den siste flyvningen.»

Da Alyssa nevnte selskapet, skar kvinnen en grimase. «Beklager, det er det som er stengt. Du må komme tilbake i morgen tidlig. Skal jeg skaffe deg en taxi?»

«Du tuller, ikke sant?»

«Det gjør jeg dessverre ikke. Da flyet ditt ble forsinket i Auckland, måtte jenta som skulle ha jobbet, dra hjem for å passe barnet sitt, siden faren måtte ut på fiskebåt. Sånn er det her.»

Alyssa trakk pusten dypt og telte til ti. Det var ingen vits i å miste besinnelsen. Hun kunne ikke gjøre noe med det. «Det går bra. Hvor er taxiene?»

«Bli med meg. Ta vare på kvitteringen fra sjåføren, så får du pengene tilbake når du henter leiebilen.»

I løpet av få minutter satt hun i baksetet på en velbrukt bil på vei til hotellet, mens sjåføren snakket ustanselig om severdighetene hun ville se tydeligere i dagslys.

«Miss Cook, velkommen til Seaview Resort. Jeg heter Pepe.» Den unge mannen bak skranken smilte. «Du er veldig sent ute.»

«Ja, flyet mitt var forsinket fra Nelson, så jeg rakk ikke forbindelsen min i Auckland og måtte vente ti timer på neste fly. Så jeg gleder meg til å komme til rommet mitt. Jeg sendte en melding om det.»

«Ja, det har vi forstått, takk, men jeg må fortelle deg at det har oppstått et problem med bookingen din.»

Nei, ikke gjør dette. Ikke i dag.

Alyssa tok telefonen opp av vesken og trykket på skjermen. «Det kan det ikke være. Jeg har en kopi av bekreftelsen her.» Hun skjøv telefonen over disken. «Ser du?»

«Jeg vet at du har en bestilling, men du kom for sent, og paret som tidligere bodde på rommet ditt, må bli en natt til fordi flyet deres til Australia er innstilt på grunn av dårlig vær i Brisbane.»

«Så jeg har ikke noe rom? Er det det du sier? Ingen bil, nå ikke noe rom. Hva blir det neste?»

Et stort smil lyste opp mannens ansikt. «Vi har bungalower ved siden av hovedbygningen, og du skal få en av dem. Du kommer til å bo nær bassenget uten at alle kan se inn på rommet ditt. Frokost er gratis, og du skal bo der den første uken du er hos oss.»

Alyssa visste at bungalowene var fantastiske, og hun ville gjerne ha bestilt en, men hun kunne ikke rettferdiggjøre utgiftene når hun sparte hver eneste dollar hun kunne for å kjøpe sitt eget hus. Den eneste ulempen med bungalowen var at hun ikke ville bo i første etasje sammen med resten av gjengen, men det var neppe noe problem.

«Tusen takk.» Det hørtes for godt ut til å være sant, men i kveld spurte hun ikke. Hun ville ta det som ble tilbudt.

«Jeg er glad for at du er fornøyd. Den er ikke klar ennå, siden de siste beboerne sjekket ut for bare to timer siden. Kofferten din blir brakt dit nå, men du må vente i baren en liten stund til.»

«Selger dere champagne i glass?» spurte hun.

«Det gjør de i baren. Jeg skal be dem skjenke opp til deg. På husets regning.» Pepe gliste.

Hun gikk bort til baren og løftet glasset som sto klart til henne.

«Hallo, Lyssa. Lenge siden sist.»

Bare én person hadde noen gang kalt henne Lyssa. Og den stemmen var så kjent at den fikk hårene på armene til å reise seg. Hodet hennes snurret, og hun grep tak i disken. Leighton var her.

*

Leighton Harrison holdt pusten i et forsøk på å roe ned dunkingen i brystet. Lyssa var på øya. Etter fire år uten å ha sett henne eller visst noe som helst om hva hun drev med, var hun her, og hun så enda mer fantastisk ut enn han husket. Hun var blitt tjuesju nå? Ansiktet hadde modnet, og øynene som hadde hjemsøkt ham i lang tid, virket grønnere og mer intense. Og munnen hennes var fortsatt sensuell. Mer sensuell.

«Veldig lenge», sa Alyssa og stirret sjokkert på ham.

Automatisk strakte han seg etter henne for å gi henne en klem, og angret øyeblikkelig da duften av sitrusfrukter og utmattelse fanget ham. Så forbannet kjent at det gjorde vondt. Det burde det ikke. Han var for lengst ferdig med henne. Han tok seg i det og gikk et skritt tilbake.

«Er du her for noe spesielt, eller har du ferie?»

Alyssa så seg rundt i rommet før hun kom tilbake til ham. «Collette og Jamie skal gifte seg her. Jeg ser at du sitter sammen med Jamie og noen av de andre jeg jobber med. Har du nettopp møtt dem, eller kjenner du en av dem hjemmefra?»

«Bare Jamie.»

Halvbroren min som du aldri visste om. En stor del av grunnen til at jeg trakk meg tilbake fra deg og ble mindre enn mannen du giftet deg med.

Det virket som om sannheten hadde en måte å komme frem på uansett. Jamie visste heller ikke at Lyssa var eksen hans, for han snakket aldri om henne. Å miste henne hadde gjort for vondt. Han hadde elsket henne dypt, og så hadde han sviktet henne stort ved ikke å være åpen og ærlig etter det han hadde fått vite om familien sin etter at de hadde giftet seg.

Lyssa sviktet deg også da hun pakket kofferten og dro uten å prøve å finne ut hva som foregikk med deg.

«Hvis du jobber med disse folkene, antar jeg at du bor i Nelson.» Han hadde ikke forsøkt å holde seg oppdatert på livet hennes i årene etter at ekteskapet deres tok slutt.

Like etter at hun hadde gått fra ham, fikk han vite sannheten om den andre umoralske tingen faren hans hadde gjort. Det var det faren hadde forsøkt å gjøre, men Alyssa hadde ikke latt seg friste av tilbudet om penger hvis hun nektet å gifte seg med sønnen. Han hadde vært rasende på faren sin. Da han fikk vite hva han hadde gjort, fryktet han at Alyssa ville tro at han var i stand til å gjøre de samme grusomme tingene som faren hadde gjort.

Lyssa hadde elsket ham, men hun hadde dratt likevel, uten å nevne hva faren hans hadde gjort før de giftet seg. Når han i tillegg la til hemmeligheten om broren som foreldrene hadde holdt skjult for ham, ble livet hans snudd opp ned, og han ble usikker på hvem han var og hva han skulle gjøre med fremtiden. Han følte at han hadde levd på en løgn hele livet, og han trengte Alyssas kjærlighet.

Han hadde vært den sterke i forholdet, han hadde støttet Lyssa med usikkerheten som fortiden hennes hadde ført med seg, og han ville ikke at hun skulle tro at han ikke var så tøff som hun hadde trodd. Så han hadde gjemt seg bak jobben og brukt den som en unnskyldning for ikke å være hjemme med Lyssa så ofte som han burde ha vært. Hvis han bare hadde overvunnet den frykten og holdt kommunikasjonslinjene åpne, kunne det ha gått annerledes. Det hadde gått galt da han hadde glemt bursdagen hennes, og mens hun hadde pakket kofferten, hadde hun kjeftet på ham og sagt at han var egoistisk og ikke brydde seg om henne.

Noe som ikke kunne vært lenger fra sannheten. Han hadde elsket henne, men tydeligvis ikke nok. Han hadde mistet fokus på kona og ekteskapet deres, mens han brukte for mye tid på å gruble over familien og hva de hadde gjort mot ham og Jamie. Hun fortjente mye bedre. Men det hadde likevel gjort vondt da de gikk fra hverandre. Han hadde trengt hennes støtte, selv da han ikke hadde fortalt henne om farens dobbeltspill. Hun hadde vært rask til å forlate ham da livet ikke bare hadde vært moro og latter.

«Jeg er avdelingssykepleier på sykehusets hjerteavdeling.» Stoltheten lyste i øynene hennes. Hun hadde alltid hatt ambisjoner om å være best på det hun gjorde, og nå så det ut til at hun hadde oppnådd i hvert fall et av målene sine. Hun virket så mye mer selvsikker enn kvinnen han hadde giftet seg med.

«Bungalowen er snart klar, miss Cook», sa Pepe da han ga henne enda et glass champagne.

Det burde ikke gjøre vondt å høre at hun brukte pikenavnet sitt, men av en eller annen ubegripelig grunn gjorde det det. Han skulle tenke på det senere. Sammen med det han måtte fortelle henne om Jamie, for han kunne ikke be broren om å holde kjeft når han hadde sine egne problemer med faren deres. Det ville uansett være umulig. En eller annen gang i løpet av de nærmeste dagene ville noen nevne at de var brødre. Det var på tide å si det uten å forklare hvorfor han ikke hadde fortalt henne det for fire år siden. Han hadde ikke tenkt å gi henne alle detaljene, bare det grunnleggende.

«Takk, Pepe.» Lyssa skalv litt på hånden da hun tok imot glasset. Hun snudde seg mot Leighton og rynket pannen. «Så du er for Jamies bryllup?»

«Jeg kommer i bryllupet, ja.» Han ville ikke si at han var forlover, i tilfelle hun allerede visste at det var rollen til Jamies bror. Ironisk nok hadde Jamie sagt at det ville komme en sykepleier i bryllupet og at hun passet perfekt til ham.

Flott. Han bet tennene sammen i frustrasjon. Den sykepleieren måtte være eksen hans. Han bare visste det. Han måtte snakke med Jamie raskt, og så Lyssa i morgen tidlig. Han utsatte det uunngåelige, men det var sent, og hun så trøtt ut. Hun var ikke empatisk når hun var overtrøtt. Eller hun pleide ikke å være det. Hun hadde forandret seg, og han ante ikke hvem hun var lenger. De hadde begge blitt litt voksne, de hadde vært ganske unge da de giftet seg.

«Alyssa, endelig kom du.» Jamie sluttet seg til dem.

«Det har vært en lang dag, men nå er jeg her, og alt er bra.» Hun ga broren hans en kort klem. «Hvor er jentene?»

«Collette har lagt seg. Hun sier hun trenger skjønnhetssøvnen sin for å se bra ut til bryllupet. Noen av de andre er på partybussen som kjører til ulike barer i byen hver kveld. De kan ikke være langt unna.» Jamie så på ham med et glis.

Leighton ristet på hodet. Det kom ikke til å skje. «Har du et øyeblikk før jeg drar hjem?»

Jamie rynket pannen. «Jeg antar det. Alyssa, vi i baren er på vei til rommene våre, men hvis du vil ha selskap mens du drikker, kommer jeg til deg etter at jeg har hørt hva Leighton har på hjertet.»

Han hadde i det minste ikke sagt «broren min», tenkte Leighton lettet.

«Hjem?» spurte Alyssa.

«Jeg har vært her i fem måneder og jobbet som vikar på en av allmennpraksisene», sa Leighton. Hun visste ikke at han hadde forlatt legesenteret han hadde jobbet på da de var sammen, og valgt å jobbe som vikar på allmennpraksiser rundt om på New Zealand. Kanskje han burde kaste seg ut i det i kveld, få det ut av veien.

Alyssas øyne var blitt store. «Du beholdt ikke partnerskapet i Remuera Medical Centre?»

«Nei, jeg jobber overalt og trives med det.»

Smilet hennes var avvæpnende. «Bra for deg.»

«Det var en god beslutning.» Han trengte ikke å bli for godt kjent med folk for senere å oppdage at han hadde tatt feil av dem.

Latter og musikk overdøvet svaret hennes.

«Det er festbussen som kommer tilbake», sa han. Resten av bryllupsgjestene kom tilbake, og det ga ham den unnskyldningen han trengte for å dra. Nå som ekskona hadde dukket opp, var han ikke i humør til å sitte og småprate. Han ville hele tiden være på vakt for alt Lyssa sa. Alyssa, ikke Lyssa. Det hørte fortiden til, sammen med alt annet.

Men teknisk sett var de fortsatt gift, siden ingen av dem hadde søkt om skilsmisse. Et snev av håp for fremtiden, som han ville fornektet hvis noen spurte, hindret ham i å fullføre det. Hvorfor Lyssa ikke hadde gjort noe, ante han ikke. Det måtte være fordi hun var opptatt og ikke trengte det, ikke fordi hun ventet på en ny sjanse til at de skulle bli sammen. Antagelig hadde hun ikke møtt noen andre hun ville gifte seg med. Håpet blusset opp, så sloknet det. Hva tenkte han på? De var ferdige med hverandre. Over. Men – hun var vakker og fylte ham med lykkelige minner. Det var nok av dem, i tillegg til de andre.

«Det var meningen at jeg skulle være på den bussen sammen med de andre», sa hun. Så gjespet hun og skar en grimase. «Det har vært litt av en dag. Med et dobbeltskift i forveien.»

Trangen til å omfavne henne var så sterk at han snudde på hælen og gikk tilbake til bordet der ølen hans sto. Han skulle ikke røre henne. Ingen klemmer. Ikke noe småprat. Ikke noe som helst. De var ferdige for lenge siden. Hun hadde ikke støttet ham da han trengte det.

Det var merkelig at han fortsatt følte en umiddelbar tiltrekning til henne etter alt som hadde skjedd mellom dem da de slo opp. Hun hadde stjålet hjertet hans i det øyeblikket han hadde sett henne for fem og et halvt år siden, der hun satt på en krakk i kafeteriaen og snakket og lo med de andre sykepleierelevene som om hun ikke hadde en bekymring i verden. Det var ikke sant. Det hadde han funnet ut i løpet av de neste månedene, etter hvert som de ble kjent med hverandre. Hun var veldig usikker etter å ha mistet moren mens hun fortsatt gikk på skolen. Det hadde aldri vært mye penger å rutte med, og Lyssa hadde slitt økonomisk. Han hadde naturligvis hjulpet til da de ble sammen.

Glemmer du ikke noe?

Hun hadde forsøkt å finne ut hva som var problemet hans og støtte ham, men han ville ikke fortelle henne hva som foregikk, ville ikke dele smerten sin og nektet å slippe henne inn, noe som uten tvil fikk henne til å føle seg verdiløs. Han hadde tatt tak i det han hadde fått vite om faren sin, og det hadde gjort ham sønderknust. Han hadde fortalt henne at han ikke orket mer. Det han burde ha sagt, var at han hadde funnet ut at foreldrene ikke var de menneskene han hadde trodd de var. Men han prøvde fortsatt å forsone seg med det. Mannen han hadde gjort så mye sammen med som barn, og som han hadde fisket og gått på tur med i tenårene, var en skikkelig drittsekk.

Alyssa hadde aldri bedt om å få en andel av deres felles eiendom da han solgte den, eller noen av eiendelene, som han hadde kjøpt fordi hun ikke hadde hatt en eneste dollar. Familien hans var velstående, og han hadde en god inntekt som han gjerne delte med henne. Da han hadde forsøkt å sette inn hennes andel av salgssummen for leiligheten på bankkontoen hennes, hadde han fått vite at hun hadde stengt den. Han elsket kanskje ikke Alyssa nå, men han beundret henne for hennes rettferdighet.

Ølet smakte plutselig surt. Han hadde selvsagt ikke glemt noe av det som hadde skjedd den gangen. Han hadde heller ikke glemt hvor vondt det hadde gjort da hun dro. Han hadde elsket henne og likevel holdt henne på en armlengdes avstand.

«Så du kjenner Alyssa allerede?» spurte Jamie.

«Hun er ekskona mi.»

Jamie stirret på ham. «Hva? Jeg visste at du var gift da vi møttes, men da jeg vendte tilbake til Storbritannia kort tid etter, møtte jeg aldri kona di. Du har heller aldri snakket om henne.» Han så tankefull ut. «Skulle ønske jeg hadde visst det.»

«Hva har det å si?» De slet fortsatt med å snakke med hverandre om alt som hadde vært i livene deres før de hadde fått vite at den andre eksisterte. Det var vanskelig å åpne seg om familielivet når Jamie ikke hadde kjent faren sin, fordi han hadde vært så lykkelig i oppveksten. Det var like vanskelig å snakke om Alyssa.

Jamie la beina i kors, rettet dem ut igjen og løftet det tomme glasset. «Dessverre blir det ikke mulig å unngå hverandre på de ulike kveldsarrangementene som leder opp til bryllupet. Vi har ikke så mange gjester at du kan gjemme deg blant dem», la han til.

«Ikke vær redd, vi klarer oss. Vi er voksne mennesker.»

«Hva var oddsen?» Jamie ristet på hodet. «Jeg trodde dere to ville komme godt overens, men jeg er noen år for sent ute.»

«Ironisk, hva? Vi ses i morgen», sa han. «Jeg må legge meg.» Han trengte frisk luft og ro til å tenke. «Jeg skal tidlig opp i morgen.»

Tidlig på Cook-øyene betydde når som helst etter en sen frokost, selv om han vanligvis var på legesenteret innen åtte. Hovedsakelig fordi det ikke var noe annet sted han måtte være, eller hadde noen å være sammen med. Nå hørtes det ut som om han syntes synd på seg selv. Men det var best å holde masken. Han kunne ikke la Alyssa se at han ikke var helt engasjert i det livet han hadde jobbet så hardt for å oppnå. Hun lurte sikkert på hvorfor han hadde solgt seg ut av legepraksisen han hadde slitt for å komme inn i.

«Vi skal møtes på kaia klokka elleve», minnet Jamie ham på.

Ikke at han trengte det. Guttenes fisketur ville bli gøy. Han hadde vært ute og fisket én gang siden han kom hit, og han hadde satt stor pris på opplevelsen. Det var flott at en av de andre legene hadde vikariert for ham mesteparten av uken, slik at han kunne tilbringe tid med Jamie. Det hadde vært perfekt, og så hadde Lyssa kommet inn døren. Nå hadde han vondt, selv om han ikke hadde grunn til det. Han hadde tydeligvis ikke kommet over henne.

«Vi ses i bryllupet», sa Lyssa da han gikk forbi henne.

Hodet hans snurret. Hun hadde ingen anelse. «Jeg antar det.» Det ville ikke være mulig å komme unna henne de neste dagene. I morgen skulle kvinnene ut i en båt med glassbunn, mens mennene skulle fiske, men det var arrangert grillfest for alle her på hotellet neste kveld.

«Leighton.» Hun hadde fulgt etter ham.

Han tok stoppet for å høre hva hun ville si, men ønsket samtidig at hun ikke var her. Etter all denne tiden naget frykten for å bli avvist fortsatt.

«Du ser bra ut. Jeg er glad for at du er fornøyd med valget ditt.» Så gikk hun sin vei.

En mann dukket opp foran ham. «Doktor Leighton, kan du komme? En dame falt av bussen og hun blør.»

«Ja visst, Amiri. Er denne kvinnen gjest her? Forhåpentligvis ikke en av bryllupsgjestene.»

«Nei, det er hun ikke», sa Amiri.

Leighton nådde frem til kvinnen som lå på bakken og skar grimaser av smerte. Alyssa var allerede foran ham, falt på kne og tok en bunke papirlommetørklær fra noen for å trykke på det som måtte være et blødende hodesår. «Hvor ille er det?»

Alyssa sperret opp øynene, men alt hun sa var: «Skallen er blottlagt.»

Han satte seg på huk og prikket kvinnen på skulderen. «Hallo, jeg heter Leighton og er lege. Kan du fortelle meg hva som har skjedd?»

«Jeg ble dyttet ned fra trappa av en som prøvde å komme seg tilbake på bussen etter å ha oppdaget at han var på feil hotell.»

«Hva heter du?» spurte Alyssa.

«Michelle.» Kvinnen blunket og så forvirret ut.

En mann satte seg på huk ved siden av dem. «Hun er Michelle Hopkins. Vi bor på familiens feriested i nærheten av flyplassen. Hun er søsteren min», la han lavmælt til. «Jeg heter Andrew.»

Hjernerystelse sto øverst på listen over skader, siden hun hadde dunket hodet mot noe hardt, noe som hadde ført til skaden. «Jeg skal ta en rask titt på henne før jeg kjører henne til legesenteret og behandler henne der», sa Leighton.

Alyssa sendte ham et forskrekket blikk. «Ingen ambulanse? Skal hun ikke til sykehuset?»

«Her gjøres ting på en litt annen måte.» Han forklarte ikke helsesystemet foran de mange tilskuerne, men noen ganger kunne det å se til en pasient som var på besøk på øya, på legesenteret spare pasienten for trøbbel med forsikring og flyselskap hvis vedkommende måtte reise hjem i all hast. Med mindre det var snakk om alvorlige tilstander.

«Jeg trenger flere papirlommetørklær eller tørkepapir.» Alyssa så seg rundt, og øynene hennes lyste opp. «Pepe, kan du hente noen til meg?»

«Jeg kommer straks tilbake.»

«Ville det ikke vært bedre for henne å dra til sykehuset?» spurte broren.

«Jeg jobber på det lokale legesenteret, og vi har alt utstyret som trengs for å ta vare på henne.»

«Leighton», sa Alyssa stille. «Øret hennes?»

Det var en rift i øret, der det blødde mer. «Går du på noen medisiner?»

«Blodfortynnende», svarte Andrew på vegne av søsteren.

«Du må slutte å ta dem de neste to dagene, slik at såret kan begynne å gro.»

«Er det trygt å gjøre det?» spurte Michelle. Det virket som om hun begynte å tenke klarere.

«Ja, det er ikke annerledes enn hvis du skulle opereres. Legene ville få deg til å slutte å ta blodfortynnende for å forhindre blødninger. Greit, la oss komme oss av gårde. Alyssa, går det bra her mens jeg henter bilen min?»

«Selvsagt.»

Dumt spørsmål, men det var ikke ment på en nedsettende måte. «Jeg er straks tilbake.»

Et kvarter senere var de på legesenteret, og Michelle var blitt svært nedstemt.

«Går det bra med deg?» spurte Alyssa.

«Ja. Men jeg føler meg dum. Jeg har drukket litt.»

«Sånn er det med en partybuss.» Alyssa smilte. «Nå må vi få lappet deg sammen. Leighton har litt syarbeid å gjøre.»

Han nikket. «Ta henne med gjennom døren til venstre mens jeg henter utstyret jeg trenger.»

«Jeg venter her ute», sa Andrew til dem. «Dere vil ikke ha enda en pasient på hendene hvis jeg besvimer.»

«Du har klart deg bra hittil.»

«Jeg så ikke etter.»

Lyssa lo, noe som sendte upassende bølger av lengsel nedover Leightons ryggrad. Han satte kursen mot utstyrsrommet, glad for å få være i fred et øyeblikk. Det var ikke lett å være i nærheten av Lyssa, selv om han ikke kunne tenke seg en bedre sykepleier å ha ved sin side i denne situasjonen.

Tretti minutter senere kjørte taxien av gårde med Michelle og Andrew og telefonnummeret hans, sammen med en liste med instruksjoner om hvordan man skulle ta vare på såret og ankelen og tegn på hjernerystelse.

Leighton sukket. «Jeg skal kjøre deg tilbake til Seaview, Lyssa.» Alyssa, ikke Lyssa, minnet han seg selv på. Gammel vane.

«Takk. Jeg har bestilt leiebil, men kontoret var stengt da jeg kom. Jeg tar meg av det i morgen tidlig.» Hun gikk ut uten å vente på ham.

*

Det var selvsagt ikke mulig å sove da han kom hjem. Alyssas plutselige tilbakekomst i livet hans hadde vært et sjokk. Han tok med seg en kopp te ut på terrassen og satt og stirret ut i det fjerne, mens han hørte bølgene slå mot revet.

Jamie hadde håpet at de ville finne hverandre på en naturlig måte, for han drev med matchmaking og mente at alle burde være like lykkelige som han og Collette, men å tro at Alyssa ville være den rette for ham, fikk Leighton til å grøsse.

Han ville le, men det var smertefullt bare å tenke på henne.

For dessverre hadde broren hans rett. Han og Alyssa hadde vært som skapt for hverandre, helt til virkeligheten kom i veien.

Virkeligheten, som da han fikk vite at han hadde en bror han aldri hadde visst om. Mer virkelighet hadde kommet til syne da han fant ut hvordan faren hadde betalt Jamies mor for å holde tett. Faren hadde hatt et forhold til sin kones beste venninne, og Jamie var resultatet. Han hadde blitt den økonomiske forsørgeren for Jamie så lenge gutten aldri fikk vite hvem han var. Jamies mor hadde gått med på avtalen fordi hun ønsket at Jamie skulle få alle muligheter i livet, men hun hadde etterlatt et brev som han skulle få ved hennes død, der hun oppga navnet på faren og hvorfor hun hadde sverget å holde navnet hans hemmelig.

Da han fikk vite det, hadde Leighton blitt forbløffet og såret. Han hadde en bror han ikke visste eksisterte. Det hadde forklart tilstanden i foreldrenes ekteskap og den til tider vanskelige stemningen mellom dem.

Men det var ingen unnskyldning for ikke å ha vært åpen overfor Alyssa, slik at hun kunne ha fått muligheten til å støtte ham. Han hadde ikke gjort det lett for henne å bli. Han hadde håpet at hun ville forstå at han trengte henne uten å bli fortalt det, noe som egentlig var latterlig. Ved å ikke snakke hadde han gjort det han aller helst ville unngå – å bli hemmelighetsfull som foreldrene sine.

Det var det, mer enn de sårende tingene hun hadde sagt, som hadde hindret ham i å be henne om en ny sjanse. Hun hadde ikke kjent hans sanne familie. Hvis hun hadde funnet ut om Jamie og farens affære, ville hun trodd at han var som faren sin i alle henseender? Han orket ikke å finne det ut. Etter at hun hadde gått fra ham, hadde den første bomben om Jamie blitt etterfulgt av en ny, da han hadde fått vite at faren også hadde behandlet Alyssa forferdelig. Han hadde skammet seg over å være sønn av en mann som gjorde kvinner vondt. Verre var det at han hadde gjort det samme ved å nekte å snakke med henne. Han kunne fremdeles se smerten i ansiktet hennes da hun hadde pakket sakene sine og dratt, og beskyldt ham for å stenge henne ute fra livet sitt. Det som skar dypt, var at hun hadde hatt rett.

Nå så hun ut til å ha kommet seg videre i karrieren og fått nye venner på veien. Ut fra det han hadde observert mens han behandlet Michelle, var hun annerledes: sterkere, selvsikker, fokusert. Det kunne være en fasade for å holde ham på en armlengdes avstand, men han tvilte på det.

Han hadde forlatt legesenteret for å ta vikariater, flyttet rundt i hele landet, uten å finne seg til rette noe sted. Hans egne ambisjoner hadde gått i vasken, sammen med troen på familien. Ikke bare farens forferdelige oppførsel, men også morens aksept av den, hadde gjort ham rasende.

Hvor hadde Alyssa vært de siste fire årene? I begynnelsen hadde han hørt at hun hadde flyttet til Perth i Australia, men etter det visste han ikke hvor hun hadde vært. Det var ingenting han kunne ha gjort for henne, annet enn å fortelle henne sannheten, og det hadde han ikke vært villig til å gjøre av frykt for at hun skulle forakte ham på grunn av forbindelsen med faren hans.

Men nå var tiden kommet da det ikke var mulig å unngå sannheten, og det gjorde det bare enda tydeligere at han burde ha fått den ut av veien allerede da det gjaldt som mest, for når Lyssa hørte hva han hadde å si, ville hun bli enda mer glad for at hun hadde forlatt ham.

